เฟอร์รารี แฟร์เท็กซ์

เฟอร์รารี แฟร์เท็กซ์ หรือชื่อชกเดิม เฟอร์รารี่ จักรยานมวยไทยยิม,   เพชรสิงขร ก.เสถียรยิม และ เพชรสิงขร ป.อินเตอร์ เป็นนักมวยไทยจากอำเภอคีรีรัฐนิคม จังหวัดสุราษฎร์ธานี ซึ่งเป็นนักมวยไทยระดับคู่เอก แห่งสนามมวยเวทีลุมพินี และแชมป์รุ่น 135 ปอนด์ ช่อง 7 สี

ประวัติ 
เฟอร์รารี่ มีชื่อจริงคือกิตติภพ เมืองพร้อม  เป็นนักมวยไทยสังกัดค่ายมวยจักรยานมวยไทยยิม ซึ่งมีคัพ จักรยานมวยไทยยิม (คัพ ป.อินเตอร์) เป็นหัวหน้าคณะ

วันที่ 16 ธันวาคม พ.ศ. 2559 เฟอร์รารี่เป็นฝ่ายแพ้คะแนนเพชรภูไท อีมิเน้นท์แอร์ ในศึกอีมิเน้นท์แอร์

ส่วนในวันที่ 3 มิถุนายน พ.ศ. 2560 เฟอร์รารี่เข้าแข่งขันคู่เอกรายการศึกมวยไทยเกียรติเพชร ซูเปอร์ไฟต์ ที่สนามมวยเวทีลุมพินี ถนนรามอินทรา ซึ่งเขาเป็นฝ่ายชนะคะแนนซัน อ.จิระติวเตอร์ จากนั้น ในวันที่ 25 สิงหาคม ของปีเดียวกัน เฟอร์รารี่เข้าแข่งขันในคู่เอกของรายการศึกเกียรติเพชร ที่สนามมวยเวทีลุมพินี โดยเขาเป็นฝ่ายชนะคะแนนเพชรประดิษฐ์ เอ็มยูเด็น

และในวันที่ 5 มกราคม พ.ศ. 2561 เฟอร์รารี่เข้าแข่งขันคู่เอกรายการศึกเพชรหนุ่มน้อย ที่สนามมวยเวทีลุมพินี ซึ่งเขาเป็นฝ่ายชนะคะแนนศักดิ์ชัยน้อย เอ็มยูเด็น

เฟอร์รารีย้ายมาอยู่ค่ายแฟร์เท็กซ์จากนั้นได้ชกกับเมืองไทย พี.เค.แสนชัยมวยไทยยิมในนัดรีแมตช์ แม้จะชนะแต่ก็ได้รับบาดเจ็บเอ็นที่เข่าขาด ต้องเข้ารับการผ่าตัดทันที ใช้เวลาฟื้นฟูร่างกาย 10 เดือน จากนั้นชนะนักมวยแถวหน้า จนกระทั่งคว้ารางวัลนักมวยไทยอาชีพยอดเยี่ยมแห่งปี จากสมาคมผู้สื่อข่าวกีฬาแห่งประเทศไทย ประจำปี 2564

ชีวิตส่วนตัว 
ด้านชีวิตส่วนตัว เฟอร์รารี่มีบิดามารดาคือ นายสายชล และนางอรษา เมืองพร้อม ซึ่งประกอบอาชีพทำสวนยางและสวนปาล์ม เป็นลูกชายคนโตในบรรดาพี่น้องสามคน มีน้องสาวคนกลาง และน้องชายคนเล็กซึ่งปัจจุบันเป็นนักมวยไทยอาชีพเช่นกัน คือ จากัวร์ จักรยานมวยไทยยิม

ทั้งนี้ เฟอร์รารี่มีนักมวยในดวงใจคือแสนชัย พี.เค.แสนชัยมวยไทยยิม

เกียรติประวัติ 
 แชมป์รุ่น 135 ปอนด์ ช่อง 7 สี

สถิติการแข่งขัน

อ้างอิง

แหล่งข้อมูลอื่น 
 สถิติการขึ้นชกมวยไทยของ เฟอรารี่ จักรยานมวยไทยยิม - ผลมวย-มวยไทย.com
 สถิติการขึ้นชกมวยไทยของ เพชรสิงขร ก.เสถียรยิม - thaibozing.com

นักมวยไทยชาวไทย
บุคคลจากจังหวัดสุราษฎร์ธานี
เฟอร์รารี่
บุคคลจากมหาวิทยาลัยราชภัฏหมู่บ้านจอมบึง